
Retningslinjer for anvendelse af personprofilanalyser i Aabenraa Kommune

Indledning
Aabenraa Kommune anvender personprofilanalyser baseret på PeopleTools. Den ansvarlige for Aabenraa Kommunes personprofilanalyseværktøj er personalechefen. Personprofilanalyser anvendes i overensstemmelse med gældende faglige og etiske standarder for professionel personvurdering.

Formål med personvurderingsværktøjer
Personprofilværktøjer er udelukkende et dialogværktøj og kan ikke stå alene. Resultaterne danner udgangspunkt for en dialog omkring en persons ressourcer, kompetencer og udviklingsmuligheder. Resultaterne er således ikke en ”facitliste” eller et ”sandhedsbillede”.

Anvendelsen af personvurderingsværktøjer
I forbindelse med rekruttering anvender Aabenraa Kommune som udgangspunkt kun personprofilanalyse ved besættelse af lederstillinger. I forbindelse med rekruttering af ledere gælder følgende:

Direktionen har besluttet, hvornår det er obligatorisk eller valgfrit at bruge rekrutteringsbistand til rekruttering af nye ledere.

Lederstillinger på niveau 2
Når du skal rekruttere en leder på niveau 2, er det obligatorisk at bruge rekrutteringsbistand. 

Lederstillinger på niveau 2 er:
· Afdelingschefer
· Institutionsledere med mere end 10 ansatte.

Rekrutteringsbistand fra eller formidlet gennem Personaleafdelingen er gratis. Du har mulighed for at anvende ekstern konsulentbistand i forbindelse med rekruttering af afdelingschefer, hvilket er med egenbetaling.  

Lederstillinger på niveau 3 og 4
Når du skal rekruttere en leder på niveau 3 og 4, er rekrutteringsbistand et valgfrit tilbud.

Lederstillinger på niveau 3 og 4 er:
· Institutionsledere med under 10 ansatte (Niveau 3)
· Afdelingsledere (Niveau 4)
Kategorien afdelingsledere omfatter for eksempel SFO-ledere, ledere for indskolings-, mellemtrins- og/eller udskolingsafdelinger, driftsledere i hjemmeplejen eller på plejehjem, kontorledere og teamledere på forvaltningsniveau. 

Hvis du er i tvivl om, hvilket niveau en lederstilling er på, kan du kontakte din personalekonsulent i Personaleafdelingen.

Den enkelte ansøger kan dog afslå at deltage i en personprofilanalyse.

Administration af analysemateriale
Administration af analysematerialet foretages af Personaleafdelingen. Resultaterne behandles fortroligt og håndteres i overensstemmelse med gældende retningslinjer for anvendelse af personprofilanalyser.

Certificerede medarbejdere i Personaleafdelingen præsenterer personprofilen for ansættelsesudvalget og drøfter fortolkningen af profilen med udvalget.

Retningslinjer om testanvendelse
PeopleTools følger retningslinjer og standarder for professionel personvurdering udarbejdet af Videnscenter for Professionel Personvurdering (VPP).

Krav til tilbagemelder
Tilbagemelding på personprofilanalysen foretages af medarbejdere i Personaleafdelingen, der er uddannede og certificerede i anvendelse af personprofilanalyseværktøjet.

Information om personvurderingsværktøjet
Den person, der gennemfører personvurderingen, informeres altid grundigt om formålet med personvurderingen samt om teori og baggrund for personvurderingsværktøjet. Personvurderingen gennemføres online ved hjælp af log-in. Ved tilbagemeldingen modtager respondenten uddybende information om etik og gennemførsel.

Tilbagemelding
Der gives en grundig tilbagemelding og dialog omkring personanalysen via et personligt møde mellem kandidat og konsulent. Den analyserede person får desuden en udgave af analyseresultatet.

Tilbagemelding til den analyserede person og til et eventuelt ansættelsesudvalg foregår i øvrigt ud fra Aabenraa Kommunes personalepolitiske værdier: Åbenhed og dialog, samarbejde og medbestemmelse, udvikling og forandring, mangfoldighed og rummelighed samt trivsel og tryghed.

Spørgsmål
Vil du vide mere om brugen af personvurderingsværktøjer eller processen, er du velkommen til at kontakte Personaleafdelingens konsulenter. Du kan læse om udbyderen af profilværktøjet på www.peopletools.dk.

Godkendt på direktionsmødet den 9. september 2011.

